Diari Oficial de la Generalitat Valenciana


Sumari del DOGV 4483, del 17-04-2003 (2003/4368)

ORDE de 8 d'abril de 2003, de la Conselleria de Benestar Social, per la qual es regulen i es convoquen per al 2003 ajudes per a facilitar l'habilitació i la construcció d'immobles destinats a l'allotjament digne de treballadors temporers immigrants a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4483

Data del DOGV
:   17-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4368


Data del document
:   08-04-2003

Organisme emissor
:   Conselleria de Benestar Social

Tipus de document
:   Ordre

Descriptors 

:   * administració local
    * suport econòmic
    * treballador migrant
    * societat sense fins de lucre
    * habitatge
    * servei social
    * ajuda a la construcció

ORDE de 8 d'abril de 2003, de la Conselleria de Benestar Social, per la qual es regulen i es convoquen per al 2003 ajudes per a facilitar l'habilitació i la construcció d'immobles destinats a l'allotjament digne de treballadors temporers immigrants a la Comunitat Valenciana. [2003/4368]
  
El Govern Valencià, per mitjà de Decret 161/2001 de 30 d'octubre, crea la Direcció General de Plans Especials de Vivenda, assumint d'esta forma la Conselleria de Benestar Social noves competències en matèria d'integració per a la immigració en plans especials de vivenda per a aprofundir amb això en l'articulació de polítiques d'integració i inclusió social que preveuen l'accessibilitat a un allotjament digne a col·lectius d'immigrants amb especials dificultats socials d'adaptació.
  
La Generalitat Valenciana, atenent a les noves necessitats socials plantejades pels col·lectius d'immigrants i pel mateix teixit empresarial i social que impulsen els nostres tradicionals sectors econòmics que desenrotllen les seues activitats productives agrícoles o industrials de forma cíclica i especialitzada a la Comunitat Valenciana, vol donar una resposta eficaç i solidària a esta nova demanda social promovent actuacions que faciliten l'allotjament digne d'estos treballadors temporers immigrants per a afavorir la seua integració i inclusió social.
  
La Conselleria de Benestar Social, a través de la Direcció General de Plans Especials de Vivenda en el desenrotllament de les seues funcions arreplegades en el Decret 212/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, afrontant este nou repte social i per a reforçar els mecanismes de cobertura i cohesió social i intensificar les polítiques d'inclusió i sostenibilitat social, impulsa solidàriament la present Orde com a ferramenta per a lluitar contra l'exclusió social, per a oferir noves oportunitats de progrés personal i social als col·lectius de treballadors temporers immigrants i per a fer partícip d'estos objectius a la societat civil valenciana per a donar lloc a sinergies socials positives que ajuden a vertebrar solidàriament el teixit social valencià.
  
En conseqüència i en exercici de les facultats que m'atribuïx l'article 35, lletra K, de la Llei 5/1983, de 30 de desembre, del Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 i la resta de disposicions legals.
  
ORDENE
  
Capítol I
  
Objecte, beneficiaris i procediment
  
Article 1. Objecte.
  
1. És objecte d'esta orde fomentar la construcció, rehabilitació, reforma, condicionament i ampliació d'immobles destinats a allotjar treballadors temporers immigrants que presten servicis de temporada en explotacions agropecuàries, així com en activitats de servicis o industrials a la Comunitat Valenciana.
  
2. Als efectes del que disposa esta orde, es considerarà treballador temporer, qualsevol persona estrangera o ciutadà espanyol que, contractat a l'empara de l'article 15.1.a) del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors o disposició legal aplicable, preste servicis en indústries, servicis o en activitats agropecuàries durant els períodes de campanya, bé siga a un o a diversos empresaris, cooperatives o entitats i que tinga la seua residència habitual fora del municipi on estiguen ubicats en els centres de treball.
  
Article 2. Beneficiaris.
  
Podran ser beneficiaris de les ajudes previstes en esta orde les corporacions locals i entitats sense ànim de lucre propietàries o arrendatàries d'immobles ubicats en la Comunitat Valenciana, qualsevol que siga el títol jurídic que detenten que, a fi de destinar-los a l'allotjament de treballadors temporers, realitzen les obres de construcció, reforma, rehabilitació, habilitació i rehabilitació necessàries en ells.
  
Article 3. Accions subvencionables i quantia.
  
1. Són accions subvencionables l'execució d'obres de construcció, reforma, rehabilitació, així com equipament i habilitació o ampliacions d'immobles. Els allotjaments hauran de complir les condicions suficients d'habitabilitat exigides per la legislació vigent.
  
2. La quantia de les subvencions no superarà el 50% de la inversió total realitzada i, cap cas, no superarà la quantia total de 1.502,53 euros per plaça d'allotjament, en projecte de nova construcció, i de 751,65 euros, en els supòsits de reforma o rehabilitació, inclòs l'equipament, en estos dos casos.
  
Article 4. Obligacions del beneficiari.
  
Són obligacions del beneficiari les següents:
  
a) Destinar l'immoble, en les suficients condicions d'habitabilitat i durant un mínim de cinc anys, a l'allotjament de treballadors temporers. A estos efectes, l'immoble s'inscriurà en la xàrcia de vivendes i allotjaments per a treballadors temporers, gestionada per la Direcció General de Plans Especials de Vivenda.
  
b) Si és procedent, acreditar que es troben al corrent en les seues obligacions tributàries i amb la Seguretat Social, amb caràcter previ al moment de l'atorgament de la subvenció, en el sentit establit en els articles 13 i següents del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques.
  
c) Realitzar les accions objecte de la subvenció o ajuda segons el projecte i la memòria autoritzats per la Direcció General de Plans Especials de Vivenda.
  
d) Sol·licitar a la Direcció General de Plans Especials de Vivenda l'autorització per a qualsevol cessió o canvi de titularitat de l'immoble.
  
e) No percebre cap ajuda econòmica o subvenció de qualsevol altre òrgan de la Generalitat Valenciana, destinada al mateix fi que la de l'objecte de la present Orde o en l'immoble on s'efectuen les obres subvencionades.
  
f) Notificar a la Direcció General de Plans Especials de Vivenda, l'obtenció de subvencions per a la mateixa finalitat, procedents de qualsevol de les administracions o entitats públiques o privades, locals, nacionals o internacionals.
  
g) Facilitar i assumir les actuacions d'avaluació, control i seguiment que realitze la Direcció General de Plans Especials de Vivenda, aportant les justificacions de l'actuacions subvencionades.
  
h) Obtindre de les entitats locals i organismes corresponents els permisos, llicències o autoritzacions corresponents per a la construcció i l'ús dels immobles objecte de l'ajuda.
  
Article 5. Procediment.
  
1. Sol·licitud i termini.
  
Les sol·licituds es dirigiran a la Direcció General de Plans Especials de Vivenda i podran presentar-se en la seua seu, o en qualsevol direcció territorial de la Conselleria de Benestar Social per qualsevol dels mitjans previstos en la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.
  
Només podrà presentar-se una sol·licitud per entitat.
  
El termini de presentació de sol·licituds serà el comprés entre l'endemà d'aquell en què tinga lloc la publicació de la present Orde en el Diari Oficial de la Generalitat Valenciana i el termini de dos mesos a partir d'esta.
  
2. Documentació.
  
A la sol·licitud haurà d'adjuntar-se la següent documentació:
  
a) Acreditació de la personalitat del sol·licitant per mitjà de DNI, o, si és procedent, per mitjà d'escriptura de constitució o documentació adequada a tal fi. En el cas que el sol·licitant siga una persona jurídica, caldrà aportar la documentació acreditativa de la representació de la persona física que actue en el seu nom.
  
b) Document acreditatiu de la titularitat de l'immoble i, si és procedent, autorització del propietari de l'immoble per a realitzar l'obra prevista en el cas que existisca un contracte d'arrendament sobre ell.
  
c) Projecte tècnic bàsic, amb descripció i memòria valorada de l'obra prevista i de l'equipament, firmada per un arquitecte superior o facultatiu competent, si és procedent.
  
d) Pla de gestió del centre amb mesures d'integració social.
  
e) Declaració responsable del sol·licitant que no s'han percebut per eixe mateix fi i destinació subvencions de cap òrgan de la Generalitat Valenciana i que no està sotmés en cap supòsit d'incapacitat ni incompatibilitat per a col·laborar amb l'administració.
  
g) Declaració responsable sobre si s'han demanat o obtingut altres ajudes per a la mateixa finalitat a altres administracions o entitats públiques o privades i si és procedent la quantia del finançament obtingut.
  
Capítol II
  
Tramitació, valoració, resolució i recursos
  
Article 6. lnstrucció
  
1. Rebudes les sol·licituds, l'Àrea de Programes Especials de Vivenda procedirà a instruir l'expedient i elevarà la corresponent proposta al director general de Plans Especials de Vivenda per a la seua resolució, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
2. Quan la sol·licitud no reunisca els requisits exigits, o no s'adjunte la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. En qualsevol fase de la tramitació de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, es podran demanar informes als organismes i a les entitats que s'estime oportú i efectuar les comprovacions necessàries sobre l'exactitud de tot això.
  
4. Amb caràcter general, els tràmits que hauran de ser omplits pels interessats/es en el curs del procediment, s'esmenaran d'acord amb el que establix l'article 76 del text legal citat anteriorment.
  
Article 7. Valoració
  
Per a la valoració i concessió de les ajudes previstes en la present orde, la Direcció General de Plans Especials de Vivenda atendrà a la planificació, eficiència i racionalització dels recursos i a les limitacions pressupostàries.
  
Article 8. Resolució
  
1. En les sol·licituds d'ajudes relatives a la present orde, correspondrà resoldre al director general de Plans Especials de Vivenda, per delegació del conseller de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria.
  
2. El termini màxim per a resoldre i notificar sobre la sol·licitud d'ajudes regulades en la present Orde serà de tres mesos a partir de la data en què se present la sol·licitud en qualsevol registre d'entrada.
  
3. En els casos en què calga requerir a l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que hi haurà entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit. Excepcionalment, podrà acordar-se l'ampliació dels esmentats terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. Vençut el termini màxim abans mencionat, sense haver notificat resolució expressa, els interessats, en aplicació del que disposa l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera, i d'Organització de la Generalitat Valenciana, podran entendre desestimades les seues sol·licituds per silenci administratiu. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a este increment.
  
5. Segons el que disposa l'article 47.8 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, l'import de les subvencions concedides en cap cas no podran ser de tal quantia que, aïlladament o en concurrència amb subvencions a ajudes d'altres administracions, ens públics o privats, locals, nacionals o internacionals, supere el cost de l'activitat que ha de desenrotllar l'entitat beneficiària.
  
6. Segons el que disposa l'article 47.9 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, quan la subvenció principal siga de la Generalitat Valenciana, escaurà el reintegrament de l'excés obtingut sobre el cost de l'activitat desenrotllada.
  
7. Podrà ser motiu de denegació la incorrecta o la nul·la justificació d'ajudes d'exercicis anteriors concedides per altres direccions generals d'esta Conselleria, amb acreditació prèvia per qualsevol altra direcció general d'esta Conselleria de la concurrència d'estes circumstàncies en expedient administratiu on es garantisca l'audiència a l'interessat.
  
8. La Conselleria de Benestar Social no assumirà obligacions que es deriven de la relació laboral del personal dels centres subvencionats, sinó que seran els seus titulars els qui en respondran amb caràcter exclusiu.
  
9. Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
10. La present convocatòria podrà resoldre's a través de resolució o conveni. Quan l'especialitat de l'objecte o de les obligacions que es regulen així ho exigisca. Aquelles subvencions que tinguen per destinataris persones jurídiques de naturalesa pública o privada, podran articular-se per mitjà de document administratiu subscrit per ambdós parts, on consten els seus drets i obligacions i l'objecte de la subvenció, amb detall de les actuacions que caldrà subvencionar. Tot això amb independència de la resolució administrativa d'atorgament de la subvenció, que en tot cas haurà de produir-se.
  
Article 9. Recursos
  
1. La resolució que es dicte respecte a la sol·licitud d'ajudes previstes en la present Orde, a l'empara de la present convocatòria esgota la via administrativa i contra ella podrà interposar-se recurs potestatiu de reposició en el termini d'un mes comptador des de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en article 8.2 de la present orde.
  
3. Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la mencionada jurisdicció, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, s'hi seguirà el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Capítol III
  
Del pagament i de la justificació de les subvencions
  
Article 10. Garanties prèvies al pagament de la subvenció
  
1. Quan es produïsquen bestretes de pagament, el beneficiari de la subvenció quedarà obligat a garantir-ne l'import. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat que este justifique el gasto corresponent.
  
No obstant això, queden exceptuades d'esta obligació les corporacions locals.
  
2. La citada garantia haurà de constituir-se en forma d'aval bancari amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
El mencionat aval haurà de depositar-se en les direccions territorials d'Economia i Hisenda de la província corresponent, les quals entregaran al beneficiari la carta de pagament acreditativa del depòsit, la qual haurà de ser presentada pel beneficiari en la direcció territorial de Benestar Social de la mencionada província com a requisit previ i inexcusable per al pagament de la bestreta.
  
Article 11. Sistema de pagaments de les subvencions
  
1. Llevat que la legislació de la Generalitat Valenciana i les seues anuals lleis de pressupostos permeten un règim de lliurament de transferències de capital distint, el pagament de les ajudes i subvencions previstes en esta orde s'ajustarà als percentatges que establix l'article 47 bis,1.d) del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991
  
a) S'anticiparà un 15% de l'import de la subvenció després de la seua concessió, únicament en cas de certificats d'obra.
  
b) La resta s'abonarà després de l'aportació i comprovació de la documentació justificativa de l'efectiva i correcta justificació pel beneficiari de la totalitat del gasto objecte de la subvenció atorgada.
  
Article 12. Sistema de justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en l'article 11 de la present orde, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual al gasto total estimat de l'actuació objecte de la subvenció, no podent ser compensades entre si les quantitats subvencionades per diferents conceptes.
  
3. Els gastos que caldrà justificar en les subvencions es correspondran sempre amb els continguts de les citades ajudes, no sent admissibles gastos d'actuacions que no estiguen específicament previstes en la descripció dels conceptes subvencionats. Així mateix, no podran ser compensades entre si les quantitats justificades corresponents a diferents conceptes.
  
4. Els beneficiaris de les ajudes estaran obligats a entregar, a requeriment de la Direcció General de Plans Especials de Vivenda, tots els documents, factures, o altres aspectes que calga per a justificar la quantia del gasto
  
5. La presentació de justificants es realitzarà davant de la Direcció General de Plans Especials de Vivenda.
  
A la justificació s'adjuntarà la següent documentació:
  
a) Factura original subscrita i expedida per l'empresa o contractista individual que haguera realitzat l'obra, amb expressió del preu desglossat i IVA abonat i on consten els treballs en què ha consistit, o, si és procedent, certificat final de l'obra executada.
  
b) Si l'obra requerira un projecte tècnic d'execució, s'acompanyarà a este, junt amb la llicència municipal d'obra i d'ocupació, així com certificat final d'obra expedit pel facultatiu director de les obres.
  
c) Factura original subscrita amb descripció de les unitats subministrades, preu i IVA desglossat abonat, relatives a l'equipament del centre, si és procedent.
  
6. Les factures acreditatives del gasto realitzat hauran de reunir els requisits arreplegats en el Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals (BOE núm. 312 de 30 de desembre de 1985) i normativa que el modifica. Les corporacions locals podran substituir la citada documentació per un certificat expedit per l'interventor local en el qual consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Les esmentades quantitats han de trobar-se, si més no, en situació «d'obligacions reconegudes» i així haurà de fer-se constar en el certificat.
  
7. Excepcionalment i segons el que disposa l'article 21, lletra b, del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, la Direcció General de Plans Especials de Vivenda, podrà admetre documentació presentada fora de termini establit en la present convocatòria, acreditativa de la correcta realització de l'activitat objecte de la subvenció, sempre que la citada presentació no excedira del 15 de gener de l'any següent del que es concedix la subvenció i que el retard obeïra a causes degudament justificades en l'expedient i no imputables al beneficiari de la subvenció.
  
Article 13. Termini de presentació de la justificació de les subvencions
  
Amb independència del tipus de subvenció de què es tracte, el termini màxim de presentació de la justificació finalitza el dia 15 de novembre de l'any 2003.
  
Article 14. Desistiment sense efectes, minoració i reintegrament
  
Es podrà dictar una resolució de desistiment sense efecte o minoració i en tot cas de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana.
  
El procediment s'iniciarà d'ofici com a conseqüència de la iniciativa de l'òrgan competent, d'orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de denúncia.
  
En la tramitació del procediment es garantirà, en tot cas, el dret de l'interessat al tràmit d'audiència.
  
El termini màxim per a resoldre i notificar serà de tres mesos des del moment en què va ser incoat l'expedient de desistiment sense efectes o de minoració.
  
Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.
  
Article 15
  
Les regles contingudes en este títol seran d'aplicació sempre que la corresponent llei de pressupostos o les seues normes de desenrotllament no establisquen condicions distintes.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
El crèdit màxim per a l'exercici 2.003 és el de 401.520,00 euros, afecte a la línia pressupostària T5332000.7 del programa pressupostari 49.15.628.52.1
  
DISPOSICIONS FINALS
  
Primera
  
S'autoritza el director general de Plans Especials de Vivenda a dictar totes les instruccions que calga en aplicació esta orde.
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present Orde es podrà interposar potestativament recurs de reposició davant del mateix òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València, 8 d'abril de 2003
  
El conseller de Benestar Social